L-Unjoni Ewropea tibqa' sostenitur impenjat u b'saħħtu tat-transizzjoni demokratika tal-Myanmar/Burma. Is-sitwazzjoni umanitarja u tad-drittijiet tal-bniedem fl-Istat ta' Rakhine għadha estremament serja. L-UE ttenni l-appell tagħha għat-tmiem immedjat tal-vjolenza kollha u għall-istabbiliment ta' stat tad-dritt nondiskriminatorju u amministrazzjoni ċivili fl-Istat ta' Rakhine. Huwa kruċjali li jerġa' jkun hemm aċċess umanitarju għall-aġenziji tal-għajnuna tan-Nazzjonijiet Uniti u dawk internazzjonali. Għandhom jiġu stabbiliti kundizzjonijiet għar-ritorn volontarju, sikur u dinjituż lejn il-postijiet tal-oriġini tagħhom. Filwaqt li tfakkar fil-konklużjonijiet tal-Kunsill dwar il-Myanmar/Burma tas-16 ta' Ottubru 2017, l-Unjoni Ewropea tappella lill-Gvern tal-Myanmar/Burma biex jiżgura l-obbligu ta' rendikont għal dawk responsabbli mit-twettiq ta' atroċitajiet. Fil-kuntest tat-13-il laqgħa tal-Ministri għall-Affarijiet Barranin tal-ASEM f'Nay Pyi Taw fl-20 u l-21 ta' Novembru 2017, l-Unjoni Ewropea tilqa' t-triq 'il quddiem deskritta mill-Konsulent tal-Istat Aung San Suu Kyi, fejn l-ewwel jiġi ffinalizzat malajr ftehim bilaterali mal-Bangladesh dwar ir-ritorn imbagħad jiġu implimentati r-rakkomandazzjonijiet tal-Kummissjoni Konsultattiva dwar l-Istat ta' Rakhine. Il-Pajjiżi Kandidati t-Turkija, l-eks-Repubblika Jugoslava tal-Maċedonja*, il-Montenegro* u l-Albanija*, il-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-Dikjarazzjoni. *L-Eks Repubblika Jugoslava tal-Maċedonja, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.